OzLabs/hebrew-wiki-articles huggingface dataset:
יון (יונל) ברטיאנו

יון (יונל) ברטיאנו
יון (יונל) ק. ברטיאנו (ברומנית: Ion (Ionel) C. Brătianu, 20 באוגוסט 1864 - 24 בנובמבר 1927) היה מדינאי רומני, חבר כבוד של האקדמיה הרומנית. מנהיג המפלגה הלאומית ליברלית ומהנדס אזרחי בהכשרתו.
== חייו ==
יונל ברטיאנו נולד באחוזה פלוריקה, במחוז ארג'ש, בן בכור למדינאי יון ברטיאנו, אחיו הצעירים הם וינטילה ברטיאנו וקונסטנטין (דינו) ברטיאנו. הוא עבר את בחינות הבגרות בבית הספר התיכון על שם סאבה הקדוש, בבוקרשט וב-1882 התגייס כמתנדב לצבא הרומני לחצי שנה וקיבל דרגת סגן משנה ברגימנט התותחנים השני. במקביל לשירות הצבאי, הוא למד בבית הספר לגשרים וכבישים (לימים המכון הפוליטכני של בוקרשט). בקיץ 1883 נסע לצרפת להשלמת לימודיו. בשנים 1883–1884 למד בבית הספר המכין למתמטיקה מיוחדת. בשנים 1886–1889 היה סטודנט של בית הספר לגשרים ולכבישים ובסיום לימודיו הוסמך להיות מהנדס. הוא שב לרומניה, שם גויס מיד והועלה לדרגת סגן. בהמשך התחיל לעבוד כמהנדס מומחה בבניית מסילות הברזל של רומניה.

בשנת 1907 נישא לגרושתו של אלכסנדרו מרגילומאן.

בשנת 1927 נבחר לחבר כבוד של האקדמיה הרומנית. בסתיו אותה שנה נדבק בדלקת גרון שהחמירה וגרמה למותו.

== חייו הפוליטיים ==
יונל ברטיאנו הצטרף בשנת 1895 למפלגה הלאומית ליברלית ועוד באותה שנה נבחר מטעם מחוז גורז' כחבר בית הנבחרים. משלב זה התפתחה הקריירה הפוליטית, שבמהלכה נבחר לסנאט בשנת 1911, בשנת 1909 בחרה בו ועידת מפלגתו לראשות המפלגה והוא נשאר בתפקיד זה עד סוף חייו. הוא כיהן בתפקידי ביצוע רבים ובין היתר היה 5 פעמים ראש ממשלת רומניה בתקופות האלה:
* מ-9 בינואר 1909 עד 10 בינואר 1911.
* מ-16 בינואר 1914 עד 9 בפברואר 1918.
* מ-14 בדצמבר 1918 עד 1 באוקטובר 1919.
* מ-17 בינואר 1922 עד 30 במרץ 1926.
* מ-22 ביוני 1927 עד 24 בנובמבר 1927.

הוא כיהן פעמיים כשר לעבודות ציבוריות, 8 פעמים כשר חוץ, 6 פעמים כשר הפנים ופעמיים כשר המלחמה.

==ראו גם==
* משפחת ברטיאנו

==קישורים חיצוניים==

* 

קטגוריה:ממלכת רומניה: פוליטיקאים
קטגוריה:חברי האקדמיה הרומנית
קטגוריה:משפחת ברטיאנו
קטגוריה:ראשי ממשלת רומניה
קטגוריה:שרי ההגנה של רומניה
קטגוריה:חברי הפרלמנט הרומני
קטגוריה:אבירי מסדר העיט הלבן
קטגוריה:ילידי 1864
קטגוריה:נפטרים ב-1927
תומך (מתמטיקה)

במתמטיקה ובמיוחד באנליזה מתמטית, תומך של פונקציה הוא קבוצת כל הנקודות שבהן הפונקציה שונה מאפס. לעיתים מגדירים את התומך כסגור של קבוצה זו. פורמלית, עבור פונקציה <math>\ f:X\to \mathbb{K} </math> כאשר <math>\mathbb{K}</math> שדה כלשהו, התומך מוגדר כך:

<math display="block">\mbox{Supp}(f)=\{x\in X|f(x)\ne0\}</math>

או בחלק מהמקרים כך:

<math display="block">\mbox{Supp}(f)=\overline{\{x\in X|f(x)\ne0\}}</math>

כאשר הקו העליון מציין סְגוֹר.

בהקשר של תורת המידה ותורת ההסתברות, קיימת הגדרה שונה מעט: עבור התפלגות רציפה מעל מרחב מידה טופולוגי בעל סיגמא אלגברת בורל, תומך של התפלגות היא הקבוצה הסגורה הקטנה ביותר שהמשלים שלה הוא בעל מידה אפס ביחס להתפלגות הנתונה.

==קישורים חיצוניים==
* 

קטגוריה:אנליזה מתמטית
קטגוריה:טופולוגיה
קטגוריה:תורת המידה
לה (עיר)

לֵה (או לֵיי) (בכתב טיבטי: གླེ་) היא בירת טריטוריית האיחוד לדאק, בהודו, והעיר הגדולה ביותר בה. העיר ממוקמת בגובה של 3,500 מטר מעל פני הים, ונכון לשנת 2011 התגוררו בה כ-30,870 בני אדם, מרביתם טיבטים-בודהיסטים.

==היסטוריה==
העיר הוקמה בסביבות המאה ה-8 והיוותה במשך שנים רבות תחנת מעבר על דרך המסחר החשובה לאורך עמק האינדוס, בין טיבט במזרח וקשמיר במערב, וכן בין הודו וסין. במשך השנים ועד היום חיו בעיר זה לצד זה בסבלנות הדדית תושבים מדתות שונות, ובעיקר בודהיסטים טיבטים ומוסלמים. 

מעל העיר מתנשא "ארמון לה" בן 9 הקומות ההרוס, שנבנה בסביבות שנת 1640, ובו התגוררה משפחת המלוכה של "ממלכת לדאק", שהתקיימה בעבר באזור. הארמון ננטש באמצע המאה ה-19, לאחר שהעיר נכבשה בידי כוחות קשמיריים ומשפחת המלוכה גלתה לעיר סטוק שבמערב נהר האינדוס. מראהו דומה לארמון הפוטאלה המפורסם בלהסה, בירת טיבט, ארמונו ההיסטורי של הדלאי למה. למרגלותיו נמצא הרובע העתיק של לה, המצוי כיום בסכנת הרס בשל האקלים הקשה והזנחה. בתקופת האימפריה המוגולית גברה ההשפעה המוסלמית באזור, בתגובה לניסיונות לכיבושים מצפון על ידי ממלכת טיבט, והיא סופחה מבחינה מנהלתית לקשמיר. כמו כן נבנה בה מסגד סוני, שקיים עד היום.

==אקלים ותחבורה==
האקלים בלה קיצוני. בחורף הקשה (מאוקטובר ועד מרץ) הטמפרטורה יכולה לרדת עד למינוס 18 מעלות צלזיוס, ובקיץ (ביולי-אוגוסט) היא נוסקת, ויכולה להגיע ללמעלה מ-30 מעלות. זאת אף על פי שיורדים בה רק כ-90 מילימטרים של משקעים בשנה. במרבית השנה הדרכים לעיר, מסרינגאר ומקרגיל שבקשמיר במערב וממנאלי מדרום, חסומות בגלל הצטברות השלגים ונפתחות רק לזמן קצוב בחודשי הקיץ. בעיר קיים גם שדה תעופה קטן.

==דמוגרפיה== 
על פי נתוני 2001, כ-77% מתושבי לה הם בודהיסטים, 14% מוסלמים, 8% הינדים ו1% מדתות אחרות. העיר כוללת גם לא מקומיים רבים, כולל אנשי ממשל וסוחרים (בעיקר בחודשי הקיץ שבהן פתוחה לה לתיירות). סביב העיר ישנם כפרים רבים, ואוכלוסיית מחוז לה היא 117,000 בני אדם (2001).

==תיירות==
לעיר מגיעים בחודשי הקיץ המעטים תיירים רבים, ויש בה תשתית תיירותית מפותחת יחסית, הכוללת מלונות, אכסניות ומסעדות רבות, לצד שוק תוסס. רוב התיירים מגיעים לעיר על מנת לצאת לסיורים בכפרים ובמנזרים הבודהיסטיים ולטרקים בלדאק, בעמק זנסקאר ובעמק נוברה. בקרבת העיר נמצא מעבר ההרים קרדונג-לה, שנהוג לראות בו את מעבר ההרים הגבוה בעולם העביר לכלי רכב יבשתיים.

== גלריה ==
<gallery>
קובץ:Lah2222.jpg|מראה הארמון מהעיר
קובץ:Leh old market.jpg|השוק בלה
קובץ:ShantiStupa.jpg|שאנטי סטופה, שנבנתה בשנת 1983 על ידי יפן
קובץ:Leh Ladakh 002.jpg|מראה הרובע העתיק של העיר
קובץ:IMG 2241.JPG|שער העיר לה
קובץ:View of Leh from Shanti Stupa.jpg|מראה של העיר לה ופאתיה מה"שאנטי סטופה"
קובץ:Leh Palace and Jama Masjid minarets.jpg|ארמון לה המתנשא מעל העיר
</gallery>

==קישורים חיצוניים==

* 
* 
* 
* 
* 

קטגוריה:הודו: ערים
קטגוריה:לדאק
קטגוריה:המדינות והטריטוריות של הודו: ערי בירה
גוגל באז

גוגל באז (באנגלית: Google Buzz) היה שירות של חברת גוגל בסגנון רשת חברתית מקוונת, המבוסס על שירות הדואר האלקטרוני של החברה - Gmail. השירות מאפשר למשתמשים לשתף קישורים, הודעות סטטוס ותמונות. השירות נחשף ב-9 בפברואר 2010, במסיבת עיתונאים במטה החברה בקליפורניה, בהשתתפות סרגיי ברין. החברה הודיעה על סגירת השירות באוקטובר 2011.

==מאפיינים==
גוגל באז מבוסס על הממשק והעיצוב של Gmail, אך מכיל תכונות נוספות המאפיינות רשת חברתית. השירות מאפשר שיתוף של עדכונים, תמונות, קטעי וידאו וקישורים למספר מצומצם של חברים או לכל העולם. השירות מאפשר למשתמשים ליצור פרופיל משלהם בו יתפרסמו העדכונים שלהם. גוגל באז מאפשר אינטגרציה עם שירותי גוגל אחרים דוגמת Picasa וגוגל רידר, אך גם שירותים של חברות אחרות כמו פליקר וטוויטר. הוא מכיל גם ממשק משתמש מיוחד המתאים לטלפונים חכמים.

רישום לשירות יוצר אוטומטית רשימת עוקבים המוצגת בפומבי. ברשימת העוקבים נכללים משתמשי ג'ימייל שהנרשם מרבה להתכתב או לשוחח עמם בצ'אט. יש המבקרים את השירות וטוענים כי צעד אוטומטי זה נחשב לפגיעה בפרטיות של הנרשם. לאחר תביעות בבתי המשפט על הפרת פרטיות, הוסכם בספטמבר 2010 כי גוגל תשלם פיצויים בסך 8.5 מיליון דולר לקבוצות העוסקות בהגנת פרטיות של גולשים.

==סגירת השירות==
באוקטובר 2011 הודיעה החברה על סגירת גוגל באז בתוך מספר שבועות, במטרה להתמקד ברשת החברתית החדשה של גוגל, Google+.

==קישורים חיצוניים==

* [https://support.google.com/mail/answer/1698228?topic=1669052&hl=iw Google Buzz אינו נמצא עוד בשימוש], הודעה באתר גוגל
*[http://www.globes.co.il/news/google_buzz_%D7%92%D7%95%D7%92%D7%9C_%D7%91%D7%90%D7%96%D7%96.tag מגוון כתבות בתגית Google Buzz (גוגל באזז)], באתר גלובס
* 

==הערות שוליים==

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:רשתות חברתיות מקוונות
קטגוריה:אתרי אינטרנט שהושקו ב-2010
קטגוריה:שרותי גוגל שנסגרו
פרויקט הגנאלוגיה במתמטיקה

פרויקט הגנאלוגיה במתמטיקה (באנגלית Mathematics Genealogy Project) הוא בסיס נתונים הנמצא באתר אינטרנט, המנהל את אילן היוחסין של מנחים וסטודנטים בעבודת דוקטור במתמטיקה. באילן יוחסין זה, המנחה (או המנחים) הוא ה"אב" והדוקטורנט הוא ה"בן". ההגדרה של מתמטיקה היא רחבה יחסית וכוללת בנוסף למתמטיקה גם: "ניתוח נתונים", סטטיסטיקה, שיטות כמותיות בפיזיקה, שיטות כמותיות במדעי החברה, מדעי המחשב וחקר ביצועים. מאגר הנתונים כולל מידע על כ-220,000 מתמטיקאים.

הפרויקט החל בספטמבר 1997 כשהפרופסור למתמטיקה הרי קונס (Harry B. Coonce) התעניין בשם המנחה של המנחה שלו, וכתוצאה בנה את אילן היוחסין. נכון לשנת 2010, הפרויקט מנוהל על ידי אוניברסיטת דקוטה הצפונית (NDSU) ונתמך על ידי האגודה האמריקאית למתמטיקה (AMS).

המידע מתקבל מתקצירים של הדוקטורטים, מהודעות של האגודה האמריקאית למתמטיקה, או דרך עדכון אתר האינטרנט. בסיס הנתונים מכיל את שמו של המתמטיקאי, האוניברסיטה שבה ניתן התואר, שנת קבלת התואר, נושא העבודה לתואר הדוקטור, שמות המנחים והמדינה שבה הוענק התואר.

מספר תלמידים ומספר "צאצאים" גדול מציין מתמטיקאי שהעמיד יותר מתמטיקאים למדע. למתמטיקאי יוהאן ברנולי, למשל, למעלה מ-62,000 צאצאים. כמו כן, מצוינים שמותיהם של המורים בעלי המספר הגדול ביותר של תלמידים (השיא הוא 144, נכון ל-2018).

ישנם מקרים שבהם לא ניתן לטפס במעלה אילן היוחסין. דוגמה שכזאת היא רוברט פלויד, מדען מחשב שהעמיד "צאצאים" רבים, אך כזה שאין לו אפילו תואר שני, ולפיכך גם לא מנחה.

==קישורים חיצוניים==
* 

קטגוריה:גנאלוגיה
קטגוריה:היסטוריה של המתמטיקה
קטגוריה:אתרי אינטרנט
אטול שאביאני

שאביאני (בדיבהי: މިލަދުންމަޑުލު އުތުރުބުރި) הוא אטול באיים המלדיביים, נמצא במחוז צפון-עליון. האטול כולל 51 איים מתוכם 16 מיושבים, בירת האטול היא האי פונאדהו (מינואר 1968), מדרום לו נמצא האטול נונו מצפון האטול הא דאלו וממערב האטול ראה. באטול 14,502 תושבים ובראשו עומד הצ'יף מוחמד נהיר. 

==קישורים חיצוניים==

שאביאני
אטול נונו

אטול נונו (בדיבהי: މިލަދުންމަޑުލު ދެކުނުބުރި) הוא אטול באיים המלדיביים, נמצא במחוז צפון. האטול כולל 71 איים מתוכם 13 מיושבים, בירת האטול היא האי מאנאדהו<ref></ref>, מדרום לו נמצא האטול לביאני מצפון האטול שאביאני וממערב האטול ראה. באטול 14,502 תושבים ובראשו עומד הצ'יף פרואט אלי.

== גאוגרפיה ואקולוגיה ==
הערוץ ממערב לאטול נונו נקרא באראבלי קאנדו. באראבלי הוא סרטן נזיר בשפת המקום, דיבהי.

באטול נונו קיימת הכמות הרבה ביותר של להקות הדגים במלדיביים, ואף פרטים רבים של סטנלה ארוכת-חרטום.

שונית האלמוגים בסלע-חד המולד היא אתר צלילה פופולרי, כמו גם אורימאס טילה, שם ניתן לצפות בכרישון לבן-קצוות.

== קישורים חיצוניים ==

* [https://www.atollsofmaldives.gov.mv/atolls/Miladhunmadulu-Dhekunuburi-(Noonu-Atoll) רשימת האיים באטול]
*[https://maldives.org.il/צלילה-באיים-המלדיביים-המדריך-המלא/ אתרי צלילה במלדיביים]

== הערות שוליים ==

נונו
אלכסנדריה (ניו סאות' ויילס)

אלכסנדריה (באנגלית: Alexandria) הוא פרוור בסידני שבמדינת ניו סאות' ויילס שבאוסטרליה.

אלכסנדריה מנוהלת על ידי עיריית סידני (The City of Sydney).

==היסטוריה==
מחוז אלכסנדריה (Parish of Alexandria) הוקם בשנת 1835. בדומה לפרוור הסמוך וטרלו, הוא קרוי על שם ניצחונות מרכזיים של בריטניה על צבא נפוליאון - הניצחון בקרב אלכסנדריה (1801) והניצחון בקרב ווטרלו (1815). הייתה קיימת בעבר סברה כי המקום קרוי על שם הנסיכה אלכסנדרה, אשתו של המלך אדוארד השביעי, שעמד בראש הכתר הבריטי בראשית המאה ה-20, אך הנסיכה נולדה רק לאחר מתן השם למחוז. בשנת 1868 הוקם היישוב עצמו, באופן עצמאי מווטרלו הצמודה.

בשנת 1943 נודע אלכסנדריה כאזור התעשייה הגדול וההומה ביותר באוסטרליה, וזכה לכינוי "ברמינגהאם של אוסטרליה", עם 550 מפעלים ב-4 קמ"ר שייצרו סחורות שונות, מלבנים ועד חלקי מטוסים. הפרוור עבר רשויות מקומיות שונות, והחל מ-1988 נמצא תחת שליטת עיריית סידני. אלכסנדריה הוא עד היום אזור תעשייה ראשי בניו סאות' ויילס, ורק חלקים בודדים ממנו על גבולו הצפוני משמשים למגורים.

==גאוגרפיה==
פרוור אלכסנדריה ממוקם כ-4 ק"מ דרומית למרכז העסקים הראשי של סידני. הפרוור גובל במזרח בדרך בוטאני, בדרום בדרך גרדנרס, במערב בדרך מיטשל ופארק סידני ודרך הנדרסון בצפון. אלכסנדריה הוא מהפרוורים הדרומיים ביותר בשטח שליטת עיריית סידני, כשמדרום מזרח לו מצויים הפרוורים זטלנד ורוסברי, ממזרחו ניוטאון ומצפון רדפרן, אווליי, ארסקינוויל ווטרלו. באלכסנדריה מצוי אזור גרין סקוור (הכיכר הירוקה), אזור מסחרי מתחדש, שזכה גם לתחנת רכבת סמוכה, תחנת הרכבת גרין סקוור.
==תרבות==
באלכסנדריה מספר פאבים בולטים, כגון מלון אלכסנדריה ומלון בקלנד, והוא קרוב לפארק סידני ולמספר מגרשי טניס וקריקט המצויים בארסקינוויל הסמוכה בצפון מערב.

==קישורים חיצוניים==

* [https://web.archive.org/web/20110223152137/http://info.id.com.au/dosydney/Default.aspx?pg=1&gid=150 אלכסנדריה באתר "Dictionary of Sydney"]
* [http://www.sydney-suburbs.com.au/Sydney_suburb/Alexandria/Suburbs/16260 אלכסנדריה באתר "Sydney Suburbs"] 

קטגוריה:פרוורי סידני
פוטס פוינט

פוטס פוינט (באנגלית: Potts Point) הוא פרוור בסידני. פוטס פוינט מנוהל על ידי עיריית סידני (The City of Sydney).

==גאוגרפיה==
פוטס פוינט הוא פרוור מיושב בצפיפות, השוכן על לשון יבשה צרה בין המפרצים אליזבת' ביי ווולומולו ביי. הוא ממוקם כ-3 ק"מ ממרכז העסקים הראשי של סידני, וגובל במפרץ ג'קסון ומפרצוניו בצפון, מזרח ומערב. בדרום מזרח הוא גובל בפרוור אליזבת' ביי, ובדרום מערב בוולומולו. גבולותיו המדויקים הם רחוב מקלי במזרח, דרך דרלינגהרסט בדרום מזרח, רחוב ויליאם בדרום ורחוב ברוהאם במערב.
==היסטוריה==
פוטס פוינט קרוי על שם ג'וזף הייד פוטס, עובד בנק ניו סאות' ויילס, שקנה את גבעת וולומולו המשקיפה לנמל (שטח של 6.5 אקרים) וכינה את אחוזתו החדשה פוטס פוינט. בעל אדמות נוסף שנחלתו היא חלק מהפרוור הוא אלכסנדר מקליי, שאחוזתו מהווה את חלקו הדרומי של פוטס פוינט ואת חלק הצפוני של אליזבת' ביי, ועל שמו קרוי רחוב מקליי החוצה את הפרוור. במרוצת המאה ה-19 נבנו בתי יוקרה ג'ורג'יאניים לאורך קו הרכס המשקיף לנמל, חלקם שרדו עד המאה ה-21. אחד הבניינים העתיקים ששרדו הוא בית הטוסקולום (Tusculum) שמשכן כעת את המכון המלכותי האוסטרלי לארכיטקטורה. הבניין עוצב על ידי הארכיטקט ג'ון ורג', שתכנן בתים רבים אחרים בפרוור.

בפוטס פוינט נבנו בתי הדירות הראשונים בסביבתו, ומהראשונים שנבנו בניו סאות' ויילס, ובמהלך מלחמת העולם השנייה המשיכה תנופת בנייה בפרוור בקווים דומים. בתקופת מלחמת וייטנאם הפך אזור קינגז קרוס בפוטס פוינט להיות מרכז הבילויים של חיילים שזכו לחופשה במהלך שירותם, והפך במהלך שנות השישים למוקד סמים וזנות.

במהלך המאה ה-21 בתי מלון רבים בפרוור נהרסו ונבנו במקומם בתי מגורים ומלונות רבי קומות, וכתוצאה מכך קו הרקיע של הפרוור העפיל משמעותית.

==תרבות==
פוטס פוינט מונה מספר סגנונות ארכיטקטוניים שונים, מווילות ויקטוריאניות משלהי המאה ה-19 ועד ריכוז בנייני האר דקו הגדול ביותר באוסטרליה. רבים מהם נמנו כנכסים לשימור של מדינת ניו סאות' ויילס, כולל הטוסקולום ובית רוקוול, שהם מהבתים העתיקים במדינה.

אזור קינגז קרוס השוכן בין פוטס פוינט לאליזבת' ביי הוא מוקד חיי לילה בסידני, ומונה מועדוני לילה, מועדוני חשפנות, פאבים ומסעדות הפתוחים עד השעות המוקדמות של הבוקר. בקינגז קרוס מצויה תחנת הרכבת קינגז קרוס, אחת התחנות הסואנות בקרבת העיר והתחנה השנייה בקו הפרוורים המזרחיים של סיטירייל.

פוטס פוינט נחשב לאזור הבילויים של קהל צעיר יחסית (וכולל אכסניות רבות בחלקו הדרומי לתרמילאים), ונחשב לאזור סובלני לצורכי האוכלוסייה הגאה בסידני.

==קישורים חיצוניים==

* [https://web.archive.org/web/20090925053831/http://info.id.com.au/dosydney/Default.aspx?pg=1&gid=4950 פוטס פוינט באתר "Dictionary of Sydney"]
* [http://www.sydney-suburbs.com.au/Sydney_suburb/Potts_Point/Suburbs/16255 פוטס פוינט באתר "Sydney Suburbs"]

קטגוריה:פרוורי סידני
קטגוריה:גיי וילג'
פדינגטון (ניו סאות' ויילס)

פדינגטון (באנגלית: Paddington) הוא פרוור בסידני. פדינגטון מנוהל על ידי עיריית סידני (The City of Sydney) ומועצת וולהרה (Municipality of Woollahra).

==גאוגרפיה==
פדינגטון ממוקם בגבולו המזרחי של שטח עיריית סידני, ומקבל שירותים משתי רשויות מקומיות. על כן, הוא כלול בשני אזורים בסידני: סידני העיר והפרוורים המזרחיים. הוא גובל מצפון בדרלינגהרסט, במערב בסארי הילס, בדרום בסנטניאל פארק ובמזרח בוולהרה. פדינגטון נמצא על קו רכס, ומשקיף על העמק החוצה אותו מצפון מערב לדרום מזרח, שהוא רחוב אוקספורד. רחובות ראשיים אחרים כוללים את דרך גלנמור ואת רחוב הרגרייב, המגיע לוולהרה.

==היסטוריה==
לפני תחילת ההתיישבות האירופית בסידני, פדינגטון היה מיושב על ידי אבוריג'ינים ילידי המקום, משבט קדיגל. ב-1789 הכתה בעיר מגפת האבעבועות שחורות (כשנה לאחר הגעת המתיישבים האירופאים הראשונים) וגרמה למותם של מרבית האוכלוסייה הילידית, כשהשורדים עזבו את בתיהם והצטרפו לשבטים אחרים שדרו מדרום. על פי העיקרון של Terra nullius (אדמה שאינה שייכת לאדם), חילקו המתיישבים החדשים את פדינגטון ביניהם לנכסים פרטיים.

ב-1820 בנה רוברט קופר, אסיר לשעבר שעשה את הונו ביוזמות נדל"ן וזיקוק ג'ין, את בית אחוזתו על קו הרכס של פדינגטון. הוא קרא לאחוזתו פדינגטון על שם שכונת פדינגטון באנגליה. לבית הג'ורג'יאני שבנה שם הוא קרא ג'וניפר הול, בית ששרד עד המאה ה-21 כבית העתיק ביותר בפרוור, ונחשב היום לאחד מנכסי השימוש של מדינת ניו סאות' ויילס.

במאה ה-19 שכן במקום קסקרטין צבאי גדול, ויקטוריה ברקס (Victoria Barracks), שכיום משמש כמפקדת זרוע היבשה של צבא אוסטרליה. עם הפסקת פעילותו השוטפת של ויקטוריה ברקס בסוף המאה ה-19, נבנו בתים פרטיים חדשים סביבו. במהלך המאה ה-20 הפרוור התמלא עד אפס מקום והיה מפורסם כפרוור פועלים צפוף של המעמד הבינוני נמוך. החל בשנות השישים עברה על הפרוור ג'נטריפיקציה שהעלתה את ערך הבתים ומשכה מתגוררים צעירים יותר ובעלי מקצועות חופשיים. חנויות סדקית ובדים נסגרו ובמקומם נפתחו במקום חנויות אופנה רבות, שהפכו את רחוב אוקספורד לאזור קניות סואן.

==תרבות==
ג'וניפר הול, הבית העתיק בפדינגטון
מדי יום שבת מתקיים בפדינגטון שוק אמנים ברחוב אוקספורד, ובו כ-250 דוכנים המוכרים פרטי אמנות מודרנית, אופנה וחפצי בית מידי יוצריהם.

בסמוך לגבול פדינגטון ומור פארק ממוקם אצטדיון הכדורגל של סידני, המגרש הביתי של קבוצת סידני FC מליגה א' בכדורגל וקבוצת סידני רוסטרס NRL בראגבי, בין השאר.

רחוב אוקספורד החזיר במעמד רחוב הקניות הפופולרי של סידני בשנות השישים עד השמונים של המאה ה-20, ועובר תהליכי חידוש מטעם עיריית סידני במאה ה-21 כדי להחזירו למעמד זה.

בפדינגטון בניינים ויקטוריאניים וג'ורג'יאניים רבים, תריסר מהם מסומנים לשימור כנכסי המדינה. ג'וניפר הול, הבניין העתיק ביותר בפרוור, עבר שיפוץ והוא פתוח לקהל הרחב. ויקטוריה ברקס משמש כיום כמתקן אימונים ומפקדה של צבא אוסטרליה, ופתוח אף הוא לקהל על מנת להתרשם מהמבנה, שנבנה בסוף המאה ה-19 מאבן חול מקומית. בית עיריית פדינגטון הוא מהבניינים הבולטים, ומגדל השעון שלו מתנשא לגובה 32 מטרים ונראה על קו הרקיע של הפרוור.

==קישורים חיצוניים==

* [https://web.archive.org/web/20090924102438/http://info.id.com.au/dosydney/Default.aspx?pg=1&gid=4700 פדינגטון באתר "Dictionary of Sydney"]
* [http://www.sydney-suburbs.com.au/Sydney_suburb/Paddington/Suburbs/16275 פדינגטון באתר "Sydney Suburbs"]

קטגוריה:פרוורי סידני
קטגוריה:גיי וילג'
היד האדומה של אלסטר

היד האדומה של אלסטר
היד האדומה של אלסטר (באירית: Lámh Dhearg Uladh, באנגלית: Red Hand of Ulster) הוא מטען הרלדי המזוהה עם הפרובינציה האירית אלסטר. היד האדומה היא כף יד ימנית בצבע אדום אשר חמש אצבעותיה זקופות וצמודות. במספר גרסאות מוצגת גם כף יד שמאלית או כף יד שבה האגודל אינו צמוד.

היד נקראת גם לעיתים "היד האדומה של או'ניל" וגם "היד האדומה של אירלנד", ומקורה המשוער בדמות המיתולוגית Labraid Lámh Dhearg ובמספר סיפורי עם איריים שעברו מדור לדור. הסמל מקושר למסורת הגאלית האירית, ובמיוחד לשבטים מאזור אלסטר טרום המאה ה-15, כדוגמת שבט אונייל.
 
== מקורות מיתולוגיים ==
מקובל לשער כי מקורו של הסמל הוא במסורת הפגנית ובדמותו של Labraid Lámh Dhearg, אולם על פי אגדה נוספת, ממלכת אלסטר נותרה ללא יורש עצר ותחרות שיט נערכה בין הטוענים לכתר. הזוכה בתחרות היה זה אשר ייגע ראשון בחופה של אלסטר. אחד המתמודדים, אשר חשק בכס המלוכה וראה כי הוא עומד להפסיד במירוץ, כרת את כף ידו הימנית וזרקה אל עבר החוף, וכך זכה במרוץ ובכס המלוכה. צבעה האדום של כף היד הוא ככל הנראה בצבעו האדום של הדם. בגרסה מסוימת של אגדה זו הזוכה הוא חבר שבט אונייל, וכך זוהתה כף היד האדומה עם שבט זה.

== השימוש בסמל ==
historical}}[[דגל אלסטר]]
historical}} [[דגל צפון אירלנד]]
במהלך מלחמת תשע השנים (1594 - 1603) בין שבט אונייל לבין אנגליה הוצג הסמל כסמלו של השבט. המלחמה נקראה בפיהם (יד אדומה לניצחון!). 

היד האדומה מופיעה כמטען בשלטי האצולה של משפחות רבות המקושרות לשבט או'ניל, הן באירלנד (בעיקר בצפונה) והן בסקוטלנד. לאחר שהפך וולתר דה ברוס לרוזן אלסטר בשנת 1234 שולב בשלט האצולה שלו, שבו צלב אדום על רקע זהב, סמל היד האדומה. השלט הפך ברבות הימים לדגלה של אלסטר.

מוטיב היד האדומה שולב גם בדגל צפון אירלנד, בסמליהם של כמה מחוזות בצפון ושל ארגונים רשמיים ופרטיים באירלנד. סמל היד האדומה נחשב אחד הסמלים הבודדים אשר חוצים את גבולות הסכסוך בין תומכי האיחוד עם הממלכה המאוחדת לבין הרפובליקנים.

== קישורים חיצוניים ==

* [http://www.irishtimes.com/ancestor/magazine/heraldry/tradition.htm המסורת ההרלדית האירית] באתר IRISHTIMES.COM
* [http://www.araltas.com/features/oneill/ שלט האצולה של אונייל]
* [http://cain.ulst.ac.uk/images/symbols/crosstrad.htm סמלי אירלנד] - סמלים השייכים לשתי המסורות.

קטגוריה:אלסטר
קטגוריה:מטענים הרלדיים
קטגוריה:צפון אירלנד: סמלים לאומיים
קטגוריה:כפות ידיים
המחוז הפדרלי של צפון קווקז

המחוז הפדרלי של צפון קווקז (ברוסית: Северо-Кавказский федеральный округ) הוא אחד מהמחוזות הפדרליים של רוסיה. כולל את החלק הדרומי של המדינה עד לגבול עם גאורגיה ואזרבייג'ן. המחוז הוקם בהתאם לצו נשיאותי מ-19 בינואר 2010. אוכלוסיית המחוז מונה מעל ל-9 מיליון איש ושטחו כ-170,700 קמ"ר.

משרדו של נציג הנשיא במחוז נמצא בעיר פיאטיגורסק ונציג הנשיא הוא יורי צ'ייקה (מאז ינואר 2020).

== נציג הנשיא במחוז הפדרלי של צפון הקווקז ==
*אלכסנדר כלופונין (19 בינואר 2010 – מאי 2014)
*סרגיי מליקוב (12 במאי 2014 – יולי 2016)
*אולג בלאוונצב (28 ביולי 2016 – 26 ביוני 2018)
*אלכסנדר מאטובניקוב (26 ביוני 2018 – 21 בינואר 2020)
*יורי צ'ייקה (החל מינואר 2020)

==קישורים חיצוניים==

* 
* 

קטגוריה:רוסיה: מחוזות פדרליים
אל-בוסתאן

אל-בוסתאן (יושבת על אתר המכונה גן המלך) היא שכונה ערבית בסילוואן שבמזרח ירושלים, דרומית לעיר העתיקה בפתח הדרומי של נחל קדרון. בשכונה כ-90 בניינים, שכולם נבנו בניגוד לחוק ומתגוררים בה בין 1,000 ל-1,500 איש.

==היסטוריה==
במשך מאות שנים היה זה שטח ירוק בו נטועים עצים רבים, מהם עתיקים מאוד ובו גם שני מעיינות. השטח היה במעמד האוסר בנייה בימי השלטון העות'מאני, בימי המנדט הבריטי וברוב תקופת השלטון הירדני, וב-1967 היו בשטח ארבעה בתים בחלקו הדרומי. לדברי משה עמירב, שכיהן בעבר כחבר הנהלת עיריית ירושלים, אישרה עיריית ירושלים הירדנית ב-1967, תוכנית מתאר לשכונת סילוואן, ובה צוין אזור "אל בוסתאן" כשטח מיועד לבנייה. אולם, אחרי מלחמת ששת הימים והחלת הריבונות הישראלית בוטלו תוכניות מתאר אלה. גם לטענת יהושע דורפמן, מנכ"ל רשות העתיקות, בפני הוועדה לענייני ביקורת המדינה, המקום יועד מאז תקופת המנדט לחפירה ולשימור ולא יועד לבנייה במסגרת תוכנית כלשהי.

החל משנת 1992 בנו תושבים ערבים בתים בשטח תוך הריסת חלקים נרחבים מהגן. בשנות התשעים החלה עמותת אלעד, בגיבוי עיריית ירושלים ומשרד השיכון, לפתח באזור את הפארק הלאומי עיר דוד. העמותה, שעוסקת גם ביישוב יהודים בשכונת סילוואן הסמוכה לאתר, פועלת לשמר את המקום ולפתח אותו מבחינה ארכאולוגית ותיירותית. הדבר הוביל לעימות עם תושביה הערביים של השכונה, ובפינויים מהשטח בו בנו את בתיהם. לאחר שנת 1994 ננקטו הליכים משפטיים כנגד 23 בתים וכ-7 נהרסו. בשנת 2005 ניסתה עיריית ירושלים להרוס 88 בתים בשכונה אולם ראש העיר אורי לופוליאנסקי נסוג מההחלטה בעקבות לחץ בינלאומי ומקומי. בעקבות ההבנה שהושגה בין מהנדס העיר לבין תושבי השכונה, שכרו התושבים באותה שנה את האדריכלית אילה רונאל כדי לגבש תוכנית שתאפשר את הפיתוח של השכונה. ב-2008 הודיעה הממונה ממשרד הפנים על התוכניות בוועדה לתכנון מחוזי בירושלים שהתוכנית עומדת בדרישות לתוכנית בניין עיר. 17 בפברואר 2009 ועדת התכנון המחוזית של ירושלים דחתה ברוב של 12 קולות נגד אחד את תוכנית בניין עיר (תב"ע 11641) שהוגשה על ידי רונאל.

נכון לינואר 2010 יש צווי הריסה בתוקף ל-43 מבנים בשטח גן המלך ויתרת המבנים נמצאים בהליכים משפטיים. עיריית ירושלים, מקדמת תוכנית חדשה למתחם לפיה מתוכננת מציאת פתרונות לחלק מהבתים הקיימים בפועל בשטח, תוך פיתוח האזור כולו לתיירות, למסחר ולפתרונות דיור.
בתחילת מאי 2012 הדביקו פקחים צווי הריסה על 7 בתים.
שכונת אל בוסתאן, 2014

== קישורים חיצוניים ==
*[http://fs.knesset.gov.il//17/Committees/17_ptv_136515.doc דיון של הוועדה לביקורת המדינה בכנסת] בנושא אכיפת חוקי תכנון ובנייה ב"גן המלך" בירושלים 24/06/08.
* 
*[http://www.ir-amim.org.il/he/report/%D7%AA%D7%95%D7%9B%D7%A0%D7%99%D7%AA-%D7%90%D7%9C-%D7%91%D7%95%D7%A1%D7%AA%D7%90%D7%9F-%D7%A1%D7%9B%D7%A0%D7%94-%D7%97%D7%9E%D7%95%D7%A8%D7%94 תוכנית אל בוסתאן - סכנה חמורה], דו"ח על השכונה באתר עיר עמים.
* [http://www.news1.co.il/uploadFiles/172451198101044.pdf תוכנית גן המלך] של הרשות לפיתוח ירושלים מ-02/03/10 .
* 

==הערות שוליים==

קטגוריה:ירושלים: שכונות
קטגוריה:עיר דוד
קטגוריה:סילואן
קטגוריה:מזרח ירושלים
קטגוריה:שכונות ערביות בירושלים
איליה אפרון

כמה עשרות מ-86 הכרכים של [[המילון האנציקלופדי ברוקהאוס ואפרון]]
איליה אברמוביץ' אֶפְרוֹן (יֶפרון; ברוסית: Илья́ Абра́мович Ефро́н; 1847, וילנה – 19 באפריל 1917 פטרוגרד) היה איש עסקים יהודי רוסי, אחד מהמדפיסים והמוציאים לאור הבולטים ברוסיה שלפני המהפכה.

== חייו ==
אביו, אברהם אפרון (אפרן; 1820–1904), בן וילנה, נצר לשושלת רבנים מאִיוֶונֶץ (אִיוֶונֶצֶר) היה סוחר יהודי, אזרח שזכה לזכויות הצאר, וחוקר תלמוד, מחבר "[http://www.hebrewbooks.org/6174 ספר מקור ההלכות והדינים]" (וילנה, 1901).
אמו, טאובה (טויבה) וילנר, הייתה נינתו של רבי אליהו, הגאון מווילנה, שעל שמו נקרא (אליהו-איליה).

קיבל חינוך יהודי בביתו, בהדרכתו של אביו. עבר את בחינות הבגרות וקיבל תעודת בגרות מגימנסיית לומז'ה, ואחר כך למד בבית הספר הגבוה בוורשה (Szkoła Główna Warszawska).

בשנת 1880 רכש אפרון בית דפוס בעיר פטרבורג. בשנת 1899 ייסד בשיתוף עם הוצאת הספרים הגרמנית "פ' א' ברוקהאוס" (F. A. Brockhaus) את ההוצאה לאור "פ' א' ברוקהאוס – א' א' אפרון" (Ф. А. Брокгауз — И. А. Ефрон), אשר הייתה זו שהפיקה כמעט את כל האנציקלופדיות בשפה הרוסית בזמנו:
* המילון האנציקלופדי ברוקהאוס ואפרון (Энциклопедический словарь Брокгауза и Ефрона) – המילון האנציקלופדי הגדול (Большой энциклопедический словарь), ב-86 כרכים (1890–1907): תפארת ההוצאה; הופק ביוזמתו של אפרון, שהחליט לייצר מילון אנציקלופדי על בסיס "לקסיקון השיחה" של ברוקהאוס. בכתיבת ערכי המילון לקחו חלק יותר מ-700 כותבים, בהם מהבולטים שבאינטליגנציה הרוסית של סוף המאה.
* המילון האנציקלופדי הקטן (מהדורה ראשונה ב-3 כרכים, 1899–1902; מהדורה שנייה ב-2 כרכים, 1907–1909).
* המילון האנציקלופדי החדש (Новый энциклопедический словарь) ב-48 כרכים, שמתוכם ראו אור רק 29 (1911–1916; המילון נפסק במילה "Отто" ("אוטו")).
* האנציקלופדיה היהודית (ייברסקיה אנציקלופדיה), ב-16 כרכים (1906–1913).
בנוסף לאנציקלופדיות הללו ראו אור בהוצאה סדרות הספרים "הספרייה המדעית", ב-18 כרכים; "הספרייה לידע תעשייתי"; "האנציקלופדיה לרפואה מעשית", ב-5 כרכים; "ספריית הסופרים הגדולים", ב-20 כרכים, שכללה אסופה שלמה של כתבי שילר, שייקספיר, ביירון, פושקין, מולייר ואחרים); "היסטוריה כללית של תרבות אירופה", ב-7 כרכים; "היסטוריה של אירופה לפי תקופות ומדינות"; וכן מילון רגיל.

משנת 1907 היה חבר בחברה לפרסומים מדעיים יהודיים (Общества научных еврейских изданий).

איליה אברמוביץ' אפרון נפטר בשנת 1917.

ב-1930 נסגר בית ההוצאה.

==קישורים חיצוניים==
* 

==הערות שוליים==

קטגוריה:מו"לים יהודים רוסים
קטגוריה:יהודים ליטאים
קטגוריה:האימפריה הרוסית: אישים
קטגוריה:אנציקלופדיסטים יהודים
קטגוריה:רוסים שנולדו ב-1847
קטגוריה:רוסים שנפטרו ב-1917
אורורה (מטוס ריגול)

אורורה (באנגלית: Aurora) הוא כביכול מטוס ריגול של ארצות הברית, שקיומו לא אושר מעולם.

==אודות המטוס==

המטוס הוא בעל מאפיינים של חללית, כלומר, בעל יכולת להמריא באופן רגיל משדה תעופה ולהגיע לקצה האטמוספירה, כמעט עד לחלל. בנוסף, הוא יכול להגיע למהירות של מאך 7, והוא בעל מבנה חמקני.

לא הרבה ידוע על המטוס ולא בטוח שהוא אכן קיים. הטענות לקיומו הועלו בשנות ה-90 המוקדמות בכלי תקשורת, והתבססו בעיקר על מספר תצפיות, ועל מדידות סייסמוגראפיות, אשר מסוגלות לאתר בומים על-קוליים. תצפיות מתארות את המטוס כמטוס בעל תצורת כנפי דלתא, ושני הגאי כיוון.

מקור השם "אורורה" הוא מאזכור שהופיע באחד מספרי התקציב של הממשל האמריקני, בו מוזכר תקציב גבוה עבור פרויקט המכונה בשם זה. התקציב הועבר לחיל האוויר האמריקאי. עם זאת, הממשל האמריקאי וחיל האוויר טוענים בנחישות שהמטוס אינו קיים, וששם הקוד "אורורה" מתייחס לפרויקט הרכש של המפציץ החמקני האמריקאי B-2, שבאותו זמן עדיין היה תחת מעטה סודיות.

המאמינים בקיומו של ה"אורורה", מתבססים על האמונה שבשלהי שנות השמונים החל הממשל האמריקאי לחפש מחליף למטוס הריגול SR-71 (הידוע בתור "הציפור השחורה"). מטוס זה החל להתיישן, ואכן הוצא משימוש בסוף שנות ה-80, ללא מחליף ידוע. חשיבות מטוס ה-SR-71 הייתה בכושר השגת המודיעין החזותי שלו, ונראה היה שמערכת הביטחון האמריקאית לא הייתה מוותרת בקלות רבה על מטוס בעל יכולות כה חשובות, אלא אם הוצע להם מטוס טוב ממנו, שיועד להחליפו. מטוס שכזה, כמובן, היה נשמר תחת מעטה סודיות, בשל חשיבותו האסטרטגית העצומה, והממשל האמריקאי היה מכחיש את קיומו, כפי שנהג בעבר להכחיש את קיומם של המפציץ החמקני B-2 ומטוס הקרב החמקני F-117.

הטיעונים הסותרים את קיומו של המטוס מתבססים על היעדר ראיות. מרבית התצפיות יכולות להיות תצפיות של כלי טיס ניסיוניים אחרים של הצבא האמריקאי, כאלו שעצם קיומם אינו מוטל בספק. כמו כן, לאחר סוף שנות השמונים, קוצץ תקציב הביטחון של ארצות הברית במידה משמעותית בשל סיום המלחמה הקרה. קיצוץ זה הוביל לצורך במטוסים זולים יותר, הן מבחינת התחזוקה והן מבחינת המחיר עצמו. מטוס מתקדם כדוגמת ה"אורורה", לא עומד באף אחת משתי דרישות אלו. ידוע על פרויקטים שאפתניים רבים של חיל האוויר האמריקאי שלא הפכו למציאות בגלל בעיות של תקציב, ואם פרויקט כדוגמת "אורורה" אכן התקיים, הוא היה ככל הנראה נקלע לבעיה דומה, ומתבטל. סיבה נוספת שבגללה סביר שהמטוס אינו קיים היא משום שבעקבות התפתחות הטכנולוגיה של מל"טים, מזל"טים, ולווייני ריגול, הצורך במטוס ריגול אסטרטגי ירדה במידה ניכרת. כמו כן, לאחר פירוק ברית המועצות וסיום המלחמה הקרה, הצורך במטוס ריגול אסטרטגי ירד במידה משמעותית.

לפי תצפיות, המטוס מונע באמצעות מנוע פיצוץ פעימות- טכנולוגיית הנעה מתקדמת ביותר, שככל הידוע, לא נמצאת בשימוש כלל, מלבד במספר אבות טיפוס נסיוניים. לפי תצפיות, אשר אחת מהן תועדה על ידי סטיבן דאגלס בשנת 1992, ליד אמרילו, טקסס, המטוס מותיר מאחוריו פס התעבות ייחודי, שבו יש "טבעות", הממוקמות במרחקים שווים זו מזו. סטיבן דאגלס מתאר את הרעש שהמטוס משמיע כ"שאגה פועמת, מוזרה...בדומה לרעש של מנוע רקטי, אך עמוק יותר, עם פולסים במרווחי זמן קבועים".

==קישורים חיצוניים==

* [http://news.bbc.co.uk/2/hi/programmes/newsnight/5079044.stm Report fuels spy plane theories] באתר ה-BBC
* נועם אופיר, [http://www.iaf.org.il/1032-18456-he/IAF.aspx על "אורורה" וחיות אחרות] באתר [http://www.iaf.org.il/ חיל האוויר]
* 

קטגוריה:תאוריות קשר
קטגוריה:כלי טיס אמריקאיים
ממלכת דנמרק

ממלכת דנמרק (בדנית: Kongeriget Danmark או Danmarks Rige) היא מונרכיה חוקתית וקהילייה הכוללת שלוש מדינות: דנמרק בצפון אירופה, איי פארו בצפון האוקיינוס האטלנטי וגרינלנד באמריקה הצפונית. דנמרק, שבה ממוקמים מרכזי הכוח השיפוטי, הביצועי והחוקתי, מהווה הגמוניה בממלכה. בדנית מכנים את היחסים בין המדינות החברות Rigsfællesskabet ("קהיליית הממלכה"). על פי חוק השלטון העצמי של איי פארו, מהווים האיים קהילה של עם בתוך הממלכה. חוק השלטון העצמי הגרינלנדי אינו מכיל הגדרה דומה, אך מתאר את העם הגרינלנדי כעם כפי שמוגדר בחוק הבינלאומי שזכותו להגדרה עצמית.

מבין השלוש רק דנמרק חברה באיחוד האירופי.

==ממשל ופוליטיקה==
ה"פולקטינג" הוא בית המחוקקים הלאומי. בפרלמנט יש 175 חברים הנבחרים על פי שיטת בחירות יחסיות מדנמרק, בתוספת 2 חברים נבחרים מגרינלנד ו-2 חברים נבחרים מאיי פארו. בחירות לפרלמנט נערכות לפחות אחת לארבע שנים, אך בסמכותו של ראש הממשלה להקדים את הבחירות על פי שיקול דעתו.

==גאוגרפיה==
מבחינת פיטוגאוגרפית שייכים דנמרק, גרינלנד, איי פארו, לממלכה הצפונית והן משותפות למחוזות הארקטי, האירופאי-אטלנטי והמרכז אירופאי של האזור הצפוני בחצי הכדור הצפוני (Circumboreal Region). על פי הקרן העולמית לשימור חיות הבר ניתן לחלק את הטריטוריה של דנמרק לשני אזורים אקולוגיים: היערות המעורבים האטלנטיים והיערות המעורבים הבלטיים. איי פארו מכוסים בצמחייה עשבונית צפונית, בעוד שבגרינלנד יש שני אזורים אקולוגיים: האזור האקולוגי של הטונדרה הארקטית הגבוהה והאזור האקולוגי של הטונדרה הארקטית הנמוכה.

==היסטוריה==
במהלך השנים בין המאה ה-8 למאה ה-11 גילו הנורדים איים רבים בלתי מיושבים ויישבו אותם: איי שטלנד, איי אורקני, איי פארו, איסלנד, גרינלנד, וניסו ליישב גם את וינלנד, כנראה היישוב ששרידיו נמצאו בל'אנס או מדוז שבניופאונדלנד. הם כבשו והתיישבו אחר כך בחלקים מאנגליה (שכונתה דיינלאו – Danelaw), אירלנד, ונורמנדי, וייסדו את רוס של קייב שעתידה הייתה בסופו של דבר להפוך לרוסיה הצארית. הנורדים פיתחו נתיבי סחר מגרינלנד בצפון לקונסטנטינופול בדרום דרך הנהרות ברוסיה. מדינת דנמרק-נורווגיה הוקמה ב-1536 בעקבות אוניה פרסונלית בין דנמרק לנורווגיה.

האיחוד הדני-נורווגי פורק בעקבות חוזה קייל ב-1814, כשדנמרק מקבלת את שטחי החסות הנורווגיים באיסלנד, איי פארו וגרינלנד. לדנמרק היו גם מושבות בהודו הדנית (טרינקובר) מ-1620 ועד 1869, בחוף הזהב הדני (גאנה) מ-1658 עד 1850, ובאיים הקריביים (כיום איי הבתולה של ארצות הברית) מ-1671 עד 1917.

איסלנד השיגה שלטון עצמי ב-1874, והפכה למדינה עצמאית לגמרי ב-1918, תחת מלך משותף עם דנמרק. האיסלנדים ביטלו את המלוכה ב-1944, וב-1948 זכו איי פארו בשלטון עצמי. הממלכה הצטרפה לקהילייה הכלכלית האירופאית (כיום האיחוד האירופי) בלא איי פארו ב-1973, וגרינלנד פרשה מהאיחוד ב-1979. בשני המקרים בשל חוסר הסכמה למדיניות הדיג של האיחוד. גרינלנד זכתה בשלטון עצמי ב-1979 והצעה להרחבת האוטונומיה ב-2009 אושרה במשאל עם שנערך באי ב-2008. תושבי גרינלנד שוקלים עצמאות מלאה, אם יתגלו מספיק משאבי טבע על מנת להפוך את הרעיון לישים כלכלית.

==נתונים כמותיים==

{| class="wikitable sortable"
|- bgcolor="#ececec"
|מדינה || אוכלוסייה || שטח (קמ"ר) || צפיפות (אוכלוסייה לקמ"ר)
|-
| ממלכת דנמרק|| 5,626,011|| 2,220,093|| 2.5
|-
||| 5,519,441 || 43,094 || 127
|-
||| 49,006 || 1,399 || 34
|-
||| 57,564 || 2,175,600 || 0.026
|}

==קישורים חיצוניים==

==ביאורים==

== הערות שוליים ==
דנמרק (באדום) ומדינות החסות, איי פארו (בכחול) וגרינלנד (בירוק)

קטגוריה:דנמרק
מחלף קישון

מחלף קישון הוא מחלף ראשי באזור הצ'ק פוסט שבמזרח חיפה, הקרוי על שם נחל קישון. חלק מהמחלף הוא צומת "צומת לב המפרץ", הקרוי בשם זה על שם הקניון הסמוך.

== מבנה המחלף ==
מחלף קישון וצומת לב המפרץ מהווה מפגש דרכים המחבר בין:
*25x25 פיקסלים כביש 4 - עורק התחבורה העיקרי בכיוון צפון-דרום, קרוי באזור זה שדרות ההסתדרות, ומוביל צפונה לעבר הקריות, עכו, ודרומה לעבר מחלף הצ'ק פוסט, חיפה ונשר.
*25px כביש 22 - נתיבי המפרץ - דרך פרוורית מהירה המחברת בין מרכז העיר התחתית של חיפה, אזור התעשייה של חוף שמן, הקריות ופאתי עכו ("עוקף קריות").
*25px כביש 75 - במזרח הצומת, הקרוי דרך העמקים - עורק תחבורה בינעירוני בכיוון מערב-מזרח, המוביל לעבר מחלף יגור, יוקנעם, נצרת, עפולה וטבריה.

המחלף מאפשר נסיעה ללא מעבר בצמתים מכביש 22 מערב לכיוון כביש 75 מזרח, ובכיוון ההפוך. בעתיד מתוכנן חיבור של המחלף עם מנהרות הכרמל. המחלף אינו שלם ואינו מאפשר חיבור בכל הכיוונים בין הדרכים השונות. כך למשל אין חיבור בין כביש 4 וכביש 22 (כך שאין אפשרות נסיעה מאזור לב המפרץ לכביש 22 מערב או מזרח), וכן אין חיבור בין כביש 22 מזרח לכביש 75 מזרח, כך שלנוסעים מהקריות לכיוון מחלף יגור (ובכיוון ההפוך) מתחייב סיבוב פרסה דרך מחלף גשר פז.

גשר המחלף חולף מעל מסילת החוף, מרכזית המפרץ וצומת לב המפרץ, שהיא הצומת המחברת בין כביש 4 וכביש 75, ובנוסף מחברת בין כבישים אלו ובין קניון לב המפרץ, ומרכזית המפרץ.

מחלף קישון סמוך מאוד לשני מחלפים אחרים על כביש 22, מחלף מבוא כרמל המחבר בין כביש 22 מערב ודרך יגאל ידין (שהיא המשך של ציר אורך ראשי בקריות), ומחלף גשר פז המחבר את כביש 22 עם אזור הדר, החלק המזרחי של העיר התחתית, אזור נווה שאנן ודרך נחל הגיבורים.

בשנת 2013 נבנה מעט מדרום לגשר המחלף גשר נוסף, אשר משמש כחלק מ"מסילת העמק".

== היסטוריה ==
עד לפתיחת הצומת, עברה כל התחבורה מזרחה דרך צומת הצ'ק פוסט וכביש 752 המוביל לנשר, שהיה התוואי הקודם של כביש 75. בראשית שנות ה-90 נפתח בסמוך לצומת קניון "לב המפרץ", ונסלל כביש 75 בחלק שבין צומת יגור וצומת לב המפרץ, שחסך את הצורך במעבר דרך נשר ואזור המסחר והתעשייה הסמוך לה. בשנת 2002 נחנכה ליד הקניון תחנת "מרכזית המפרץ".

אל הצומת התנקזה מדרום תחבורה מחיפה, אזור הצ'ק פוסט ונשר, המגיעה מצומת הצ'ק פוסט. עד לסוף 2009 עברה דרך צומת קישון כל תנועת האוטובוסים אל מסוף מרכזית המפרץ וממנו. עקב עומס התחבורה שנוצר, הוחלט לסלול כביש גישה עוקף כמחצית הקילומטר לפני הצומת, אליו מתנקזים כל האוטובוסים המגיעים מהעיר (מדרום) וחלק מהאוטובוסים המגיעים מנשר (ממזרח) דרך צומת הצ'ק פוסט. השימוש בדרך זו נפסק, עם שדרוגה של מרכזית המפרץ בקיץ 2013.

בשנים 2010–2011 נבנה גשר חיבור מעל הצומת, שחיבר בין כביש 75 מזרח וכביש 22 מערב, ואיפשר חיבור ישיר בין אזור העיר התחתית וכביש 75. בכך צמצם מעט את נפח התנועה בצומת.

== גלריה ==
<gallery>
Kishon Junction.JPG|צומת הקישון בהצטלבות שדרות ההסתדרות ודרך העמקים, מבט מדרום
Kishon_Junction_02.jpg|הצומת טרם תחילת בניית המחלף. מבט לדרום-מערב, אפריל 2009
</gallery>

== קישורים חיצוניים ==

קטגוריה:חיפה: צמתים ומחלפים
קטגוריה:כביש 4: מחלפים
קטגוריה:נתיבי המפרץ: מחלפים
קטגוריה:רובע המפרץ
קטגוריה:עמק זבולון
נזיר מג'לי

נזיר מג'לי (בערבית: نظير مجلي; נולד ב-1952) הוא סופר ועיתונאי ערבי ישראלי.

בין השנים 2008 - 2016 הגיש את מגזין החדשות בערבית "השבוע" של חברת החדשות של ערוץ 2.

==ביוגרפיה==
מג'לי נולד בנצרת לאב בדואי, יליד ביסאן, אשר שירת כגשש במשטרה הבריטית, ולאחר מכן כשוטר במשטרת ישראל, ולאם סורית. מג'לי שהוא מוסלמי, התחנך במוסדות הכנסייה הפרנציסקנית. החל בקריירה עיתונאית בשנת 1974 בעיתון רק"ח בשפה הערבית אל-איתיחאד, ובין השנים 1992 ל-1999 שימש כעורך העיתון. תחת הנהגתו נעשה תהליך של ליברליזציה בעיתון - האוריינטציה המפלגתית הופחתה והוכנס תוכן חדש כגון מדור ספורט, ניסיון זה באה לקיצו ב-1999 כאשר מג'לי פוטר בעקבות פרסום כתבה ביקורתית על מזכ"ל המפלגה מוחמד נפאע וויכוח על הקו האידאולוגי שהעיתון צריך לנקוט.

כיום משמש כמגיש מגזין האקטואליה השבועי בערבית של חברת החדשות בערוץ 2 (أسبوع) הוא משמש כפרשן לענייני ישראל בעיתון הלונדוני "א-שרק אל-אווסט", וברשת אל-ערביה. הוא גם חבר מערכת כתב העת "ארץ אחרת" וכותב לעיתים בהארץ. לימד ניהול קונפליקטים באוניברסיטת בן-גוריון.

במאי 2003 הוא הוביל ביחד עם הכומר אמיל שופאני, מסע של אישי ציבור ערבים ויהודים למחנה אושוויץ.

הוא השתתף בהקמת עמותת מ"זיכרון לשלום", יוזמה המקדמת היכרות של הציבור הערבי בישראל עם ההיסטוריה והפחדים של הציבור היהודי, וכך לשפר את הקשר בין האזרחים הפלסטינים למדינה בה הם חיים. מהצד היהודי מטרתה להעמיק את ההבנה לאירועי הנכבה של העם הפלסטיני על מנת לקרב את החברה היהודית לאזרחים הפלסטינים במדינה. מג׳לי הוא ראש תחום חברה ערבית של מכון שחרית.

בשנת 2022 יצא לאור סיפרו של מג'לי "האחריות של המיעוט" (הוצאת שחרית – בית יוצר ישראלי וספרי חמד) העוסק בסוגיית מעמדו של המיעוט הערבי בישראל.

מג'לי מתגורר בנצרת. נשוי לאבתהאג' ואב לשלושה ילדים.

== קישורים חיצוניים ==
* 
* [https://web.archive.org/web/20130930175107/http://shaharit.org.il/node/69 נזיר מג'לי], באתר "שחרית"
* [http://cafe.themarker.com/view.php?t=1207532 אני רוצה שמדינת ישראל תהיה חזקה כי רק כך היא תוכל ללכת בדרך השלום], ריאיון עם נזיר מג'לי, עמיר פריימן
* [http://reshet.tv/חדשות/News/programs/ArabicNewscast/allarabic/.aspx תוכנית חדשות ערוץ 2 בהגשת מג'לי], באתר חדשות ערוץ 2
* https://www.maariv.co.il/amp/culture/literature/Article-918630?fbclid=IwAR2EV4Q6vM8sEg2fZPE0un4rHc9zzD3xFabKGe-4XdZCDhuNKsXS2h5fnek

== הערות שוליים ==

קטגוריה:סופרים ערבים ישראלים
קטגוריה:עיתונאים ערבים ישראלים
קטגוריה:עורכי עיתונים ערבים
קטגוריה:נצרת: אישים
קטגוריה:ישראלים שנולדו ב-1952
אנרי פוסר

אנרי פּוּסֵר (בצרפתית: Henri Pousseur; 23 ביוני 1929, מלמדי – 6 במרץ 2009, בריסל) היה מלחין ומורה למוזיקה בלגי.

== חייו ==
פוסר למד באקדמיות למוזיקה בליאז' ובבריסל בשנים 1947–1953. הוא התרועע עם פייר פרואדביז ואנדרה סורי. כתוצאה מפגישותיו עם פייר בולז, קרלהיינץ שטוקהאוזן ולוצ'אנו בריו הקדיש את חייו לחקר האוונגרד.

משנת 1960 בקירוב שיתף פעולה עם מישל בוטו במספר מיזמים, שהידועה בהם היא האופרה "שלכם פאוסט" (1961-68).

פוסר לימד בקלן, בבזל, בארצות הברית - באוניברסיטה של מדינת ניו יורק בבאפאלו - וכן במולדתו בלגיה. משנת 1970 עד לפרישתו ב-1989 לימד באוניברסיטה ובקונסרבטוריון של ליאז', שם גם ייסד את המרכז לחקר המוזיקה הוואלונית ולעיצובה (Centre de recherches et de formation musicales de Wallonie). הוא מת בגיל 79, בבוקר 6 במרץ 2009, מדלקת ריאות.

== סגנון וטכניקת הלחנה ==
המוזיקה של פוסר, הנחשב לחבר באסכולת דרמשטאדט בשנות ה-50 של המאה ה-20, עושה שימוש בסריאליזם, בצורות ניידות ובאליאטוריה, מתווכת לא פעם בין סגנונות שלמראית עין אינם עולים בקנה אחד, כמו סגנון שוברט וזה של וברן ב"שלכם פאוסט", או סגנונו הסריאלי של פוסר עצמו ושיר המחאה "We shall overcome" ב-Couleurs croisées.

יצירתו האלקטרונית "Scambi" (חילופין), שיצאה לפועל באולפן הפונולוגיה במילאנו ב-1957, חריגה במדיום המוקלט משום שהיא מיועדת בפירוש להרכבה בדרכים שונות לפני ההאזנה. כשנוצרה לראשונה, יצאו לפועל גרסאות אחדות שלה, שתיים של לוצ'אנו בריו, אחת של מארק וילקינסון ושתיים של המלחין עצמו (סאבה, 175,ׂ1977 n 86). מאז 2004 מתמקד מיזם "סקאמבי", בניהולו של ג'ון דאק במרכז לנסדאון לאמנויות אלקטרוניות באוניברסיטת מידלסקס, ביצירה זו ובאפשרויות הביצוע המרובות שלה.

נוסף לפעילויות ההלחנה וההוראה שלו, הוציא פוסר לאור מאמרים רבים ועשרה ספרים על מוזיקה.

== מבחר מכתביו ==
<div style="direction: ltr;">
* Fragments Théorique I: sur la musique expérimentale (Brussels: Université Libre de Bruxelles, 1970)
* Schumann le Poète: 25 moments d'une lecture de Dichterliebe (Paris: Klincksieck, 1993)
* Musiques croisées (Paris: L'Harmattan, 1997)

</div>

== לקריאה נוספת ==
<div style="direction: ltr;">
* Composer's website: http://www.henripousseur.net/
* Scambi Project: http://www.scambi.mdx.ac.uk/
** Listen to Scambi: http://www.scambi.mdx.ac.uk/listenScambi.html
* Machart, Renaud. 2009. "[http://www.lemonde.fr/carnet/article/2009/03/10/henri-pousseur-compositeur_1166016_3382.html Henri Pousseur, compositeur]". Le Monde (10 March).
* Sabbe, Herman. 1977. Het muzikale serialisme als techniek en als denkmethode: Een onderzoek naar de logische en historische samenhang van de onderscheiden toepassingen van het seriërend beginsel in de muziek van de periode 1950–1975. Ghent: Rijksuniversiteit te Gent.
* Vantroyen, Jean-Claude. 2009. "[http://www.lesoir.be/culture/musiques/le-compositeur-henri-pousseur-2009-03-06-694312.shtml Le compositeur belge Henri Pousseur est décédé]". Le Soir (6 March).
* Whiting, John. 2009 "[http://www.guardian.co.uk/music/2009/jun/11/obituary-henri-pousseur Henri Pousseur: Avant-garde composer seeking a synthesis of sound and image]". The Guardian (11 March
</div>

==קישורים חיצוניים==

* 

קטגוריה:ואלונים
קטגוריה:מלחינים בלגים
קטגוריה:מורים למוזיקה
קטגוריה:מלחינים מן המאה ה-20
קטגוריה:ילידי 1929
קטגוריה:נפטרים ב-2009
דו-ערכיות

דוּ-עֶרְכִּיּוּת (בלועזית: אַמְבִּיוָולֶנְטִיוּת) היא מצב שבו מתקיימים בו-זמנית רגשות, רעיונות, עמדות או דרכי-פעולה מנוגדות (או שמיוחס להן יחד ערך חיובי ושלילי) כלפי מישהו או משהו. 

אנשים שונים זה מזה במידת מודעותם לאמבווילנטיות הקיימת בתוכם. אנשים שנוטים להדחיק קונפליקטים מתוך רצון למנוע עמימות ומתוך שאיפה לשלמות יתקשו יותר מאחרים לקבל סתירות פנימיות הנמצאות בתוכם.

==נורמטיבית==
דוגמה נפוצה לכך היא הרגשת אהבה ושנאה כלפי אדם מסוים. המונח מתייחס גם למצבים שבהם נחווים "רגשות מעורבים" מסוג כללי יותר, או כשאדם חווה אי-ודאות או הססנות ביחס למשהו. הביטויים "חצוי בדעתו", "פוסח על שתי הסעיפים", "יושב על הגדר" משמשים לעיתים קרובות לתיאור דו-ערכיות. על פי תפיסתו של פרויד כל אדם חש רגשות אמבוולינטים כלפי האנשים הקרובים לו, ויכולת להכיל רגשות מנוגדים אלו מסייעים לחוסנו הנפשי של האדם. לעיתים הרגשות האמבוולינטים חבויים בלא מודע ויכולים להביא לנוירוזה, אם לא מעלים אותן על פני השטח.

==בתחום הפתולוגיה הנפשית==
ניתן לעיתים לראות דו-ערכיות או אמביוולנציה פתולוגית בתמונה הקלינית של מצב פסיכוטי חריף או ממושך של סכיזופרניה שנובעת לעיתים מתוך חוסר יכולת להכיל ניגודים. היא מופיעה בסממנים של סכיזופרניה שתוארו על ידי בלוילר.

==ראו גם==
* לא מודע

==קישורים חיצוניים==

* 

==הערות שוליים==

קטגוריה:ערכים שבהם תבנית בריטניקה אינה מתאימה
קטגוריה:התנהגות
אטול ראה

ראה (בדיבהי: މާޅޮސްމަޑުލު އުތުރުބުރި) הוא אטול באיים המלדיביים, נמצא במחוז צפון. האטול כולל 88 איים מתוכם 15 מיושבים, בירת האטול היא האי אונגופרו, מדרום לו נמצא האטול באה מצפון האטול הא דאלו וממזרח האטולים נונו ושאביאני. באטול 19,003 תושבים ובראשו עומד הצ'יף סאוד אבדוללה.

==קישורים חיצוניים==

ראה
דיסוציאציה (כימיה)

בכימיה, דיסוציאציה (הִתְפָּרְדוּת) היא תהליך בו צורון יוני מתפרק לרכיבים קטנים יותר, יונים או רדיקלים. על פי רוב תהליך זה הפיך.

דיסוציאציה היא מקרה פרטי של המסה, ייחודו הוא בכך שההתפרקות היא ליונים ורדיקלים.

דוגמה נפוצה לתהליך זה היא דיסוציאציה או התפרדות חומצית:
כאשר חומצה (על פי הגדרות ברונסטאד ולאורי) מובאת במגע עם מים, הקשר הקוולנטי בין אטום המימן לאטום האלקטרושלילי הסמוך לו נשבר באופן הטרוליטי (כלומר חלוקה לא שווה של האלקטרונים). תוצרי תגובה זאת הם יון שלילי ויון מימן חיובי.

== הגדלים הקשורים בדיסוציאציה ==
במקרה והמגיב המתפרד הוא מוצק, תקפה ההגדרה של מכפלת מסיסות.

במקרה ותגובת הדיסוציאציה היא תגובת שיווי משקל, תקפה ההגדרה של קבוע שיווי משקל.

ישנם גדלים רבים שתפקידם לציין את כמות הממס שניתן להמיס במומס מסוים, אחת הנהוגות היא מסיסות מולרית - מספר מולי המומס שניתן להמיס בליטר אחד של ממס.

==קישורים חיצוניים==

* 
* 

== הערות שוליים ==

קטגוריה:המסה
קטגוריה:כימיה של שיווי משקל
אטול באה

באה (בדיבהי: މާޅޮސްމަޑުލު ދެކުނުބުރި) הוא אטול באיים המלדיביים, נמצא במחוז צפון. האטול כולל 75 איים מתוכם 13 מיושבים וחמישה נוספים פותחו כבתי מלון. שאר האיים אינם מיושבים. באטול באה יש מגוון ביולוגי משמעותי כולל ריכוזים של כרישי לוויתן וקרני מנטה וגם מגוון ייחודי של אלמוגים הידרוזואניים ורודים נדירים (Distichopora nitida), Bryozoans (Bugula) ושבלולי ים (Tambja olivaria). באטול באה קיים אחד האזורים הגדולים ביותר של המנגרובים בחלק המרכזי של רשת האטול המלדיבית.<ref></ref> בירת האטול היא האי אידפושי, מדרום לו נמצא האטול אליף אליף מצפון האטול ראה וממזרח האטולים לביאני וקאפו. באטול 12,132 תושבים ובראשו עומד הצ'יף מוחמד מאהיר.

== קישורים חיצוניים ==
* 

== הערות שוליים ==

באה
ראשקטרס ביי

ראשקטרס ביי (באנגלית: Rushcutters Bay) הוא פרוור בסידני. ראשקטרס ביי מנוהל על ידי עיריית סידני (The City of Sydney).

==גאוגרפיה==
ראשקטרס ביי ממוקם לחופו של מפרץ ראשקטרס, שלוחה של מפרץ ג'קסון. הוא מהפרוורים הקטנים בסידני, בגודל הדומה לרוקס, וגובל בפדינגטון בדרום, אליזבת' ביי במערב ואדג'קליף במזרח. רוב שטחו הוא פארק ציבורי - ראשקטרס ביי פארק, המשקיף על המפרץ.

ראשקטרס ביי סמוך לקו הרכבת סיטירייל, בין התחנות קינגז קרוס ואדג'קליף. קו גבולו הדרומי הוא הדרך המהירה ניו סאות' הד, החוצה את סידני וממשיכה מזרחה לכיוון וטסונס ביי.

==היסטוריה==
ראשקטרס ביי נקרא על שם ביצה עטורת שיחים קוצניים וסבוכים שהקיפה את המפרצון בתקופת ההתיישבות האירופאית הראשונה. המפרצון נקרא ראשקטרס מהצורך לחתוך ולגזום בסבך על מנת להגיע אליו. במאה ה-19 הביצה יובשה, השיחים נעקרו והאזור הוכשר למטרות שעשועים. 

הוקם בפרוור גן ציבורי גדול, ובסמוך לו אצטדיון סידני, ששימש למשחקים ואף קרבות אגרוף, והושיב כ-10,000 צופים. אצטדיון זה נהרס ב-1973 כדי לפנות מקום לקו סיטירייל לכיוון הפרוורים המזרחיים, וכיום נותר במקום בו עמד רק אנדרטה ולוח.

הפרוור כולל בעיקר בתי מגורים ישנים, ואינו מאופיין במוסדות תרבות פרט לפארק ולמעגן הסירות במפרץ.

==קישורים חיצוניים==

* [https://web.archive.org/web/20090924104631/http://info.id.com.au/dosydney/Default.aspx?pg=1&gid=5350 ראשקטרס ביי באתר "Dictionary of Sydney"]
* [http://www.sydney-suburbs.com.au/Sydney_suburb/Rushcutters_Bay/Suburbs/16256 ראשקטרס ביי באתר "Sydney Suburbs"] 

קטגוריה:פרוורי סידני
דרלינגטון (ניו סאות' ויילס)

דרלינגטון (באנגלית Darlington) הוא פרוור בסידני. דרלינגטון מנוהל על ידי עיריית סידני (The City of Sydney).

==גאוגרפיה==
דרלינגטון הוא מהפרוורים הקטנים בסידני, וגבולותיו הם בין אווליי בדרום (על רחוב אברקרומבי), אוניברסיטת סידני במערב (וניוטאון בדרום מערב), גליב בצפון (על רחוב קליבלנד) ורדפרן וצ'יפנדייל במזרח. כמעט מחצית משטחו הוא למעשה קמפוס אוניברסיטת סידני, ומרבית האוכלוסייה בו הם סטודנטים החיים במעונות ובדירות שכורות. שטחו הוא חצי קמ"ר לא כולל הקמפוס, שנחשב כשטח עצמאי.

==היסטוריה==
דרלינגטון היה שטח מיושב על ידי אבוריג'ינים עד שנת 1789, אז מגפת אבעבועות שחורות, מגפה שלא הייתה ידועה ביבשת לפני בוא האירופאים, השמידה את האוכלוסייה והשאירה את אדמתם נפקדת. המתיישבים האירופאים, שהגיעו לאזור רק שנה לפני כן, חילקו לעצמם שטרי קניין לבנות לעצמם אחוזות נרחבות באזור. הבוטנאי ויליאם שפרד ביקש לדור בקרבת הנמל, וקיבל נחלה בת 28 אקרים בשנת 1835, לה הוא קרא משתלת דרלינג, על שם המושל ראלף דרלינג. בשטח המשתלה הוא שתל גידולים חקלאיים שונים וביצע את מחקריו. לאחר מותו נקרא האזור בשם דרלינג, ולאחר מכן דרלינגטון. עם הזמן, שובש השם לדרלינגטון. לזכר ההיסטוריה הבוטנית של הפרוור, מצויים בו היום רחובות כגון Ivy (קיסוס), Vine (גפן), Rose (ורד) ו-Myrtle (הדס). לאחר שנים הפרוור הפך להיות מקום מגוריהם של משפחות עובדות רבות מהמעמד הבינוני. במהלך המאה ה-20 התפתח קמפוס אוניברסיטת סידני על חשבון אזורי המגורים של הפרוור, וכמה עשרות בתים ויקטוריאניים עתיקים נהרסו כדי לפנות מקום לבנייני הקמפוס. במהרה הפכה אוכלוסיית האזור ליותר צעירה, ובפתח המאה ה-21 דרלינגטון הפך הלכה למעשה לפרוור סטודנטיאלי.

==תרבות==
מרביתו של דרלינגטון בנוי בבנייני שורה (טרסות) מהתקופה הוויקטוריאנית, בני שתי קומות. בתים אלו נבנו במאה ה-19 ומציגים עדיין כלים מהתקופה שנס ליחם, כגון אביזרי ביוב חיצוני (ושבילים לאורך החצרות האחוריות, שנבנו כדי להקל על סבלי הדליים לאסוף את התוצר). בצידו הדרום-מזרחי של הפרוור נמצא אזור גולדן גרוב הכולל חנויות רבות ובצדו המערבי, בגבול עם אווליי, נמצא מוזיאון לאמנות מודרנית בשם CarriageWorks, הבנוי הלכה למעשה בחצר קרונות רכבת.

==קישורים חיצוניים==

* [https://web.archive.org/web/20090924112702/http://info.id.com.au/dosydney/Default.aspx?pg=1&gid=1810 דרלינגטון באתר "Dictionary of Sydney"]
* [http://www.sydney-suburbs.com.au/Sydney_suburb/Darlington/Suburbs/16248 דרלינגטון באתר "Sydney Suburbs"]

קטגוריה:פרוורי סידני
טונקה

טונקה (שם מדעי: Dipteryx odorata) הוא מין של עץ ממשפחת הקטניות הידוע בזרעיו העשירים. מקורו של הצמח בצפונה של אמריקה הדרומית (מחוז אורינוקו שבגיאנה). כיום המגדלות העיקריות של הצמח הן ונצואלה וניגריה.

הזרע שחור ובעל שטח פנים מקומט, ותוכו חום. ניחוחו מזכיר שילוב של וניל, שקד, קינמון וציפורן. משמש כתחליף לווניל, כמרכיב בבשמים וכתוספת לטבק. במטבח הצרפתי משמש להכנת קינוחים.

הוספתו למזון נאסרה בארצות הברית על ידי מנהל המזון והתרופות האמריקאי, מכיוון שהזרע מכיל חומר מונע קרישה בשם קומרין העלול להיות קטלני בכמויות גדולות.

==קישורים חיצוניים==

* [http://gernot-katzers-spice-pages.com/engl/Dipt_odo.html?spicenames=he פולי טונקה] באתר התבלינים של גרנוט קאצר שבאוניברסיטת גראץ 
* 
* [http://www.bbc.com/future/story/20170620-the-delicious-flavour-with-a-toxic-secret The delicious flavour with a toxic secret] מאתר ה-BBC

==הערות שוליים==

קטגוריה:תבלינים
קטגוריה:פרפרניים
קטגוריה:עצי יער האמזונאס
bpy:কুমারু
de:Tonkabohne
ro:Cumaru
סאדאת בוקארי

סאדאת בוקארי (באנגלית: Sadat Bukari; נולד ב-12 באפריל 1989) הוא כדורגלן עבר גנאי ששיחק בעמדת החלוץ.

== קריירה ==
בוקארי, יליד ואה, גאנה, גדל בקבוצת הנוער של הארט אוף לאיונס הגנאית, עבר לשחק בקבוצת הנוער של וסטהאם יונייטד באנגליה ואף נבחן ב-2006 בבית"ר ירושלים. לאחר שהחל את הקריירה הבוגרת שלו, עבר ב-2007 לשחק בקבוצת אטואל דו סאהל התוניסאית.

בינואר 2010 ניהל משא ומתן ממושך עם קבוצת הפועל תל אביב, ואף הגיע לישראל על מנת לחתום במדיה, אך בסופו של דבר חתם ב-27 בינואר במכבי חיפה למשך ארבע וחצי שנים. בוקארי לא הצליח להשתלב בהרכב של חיפה וגם כשנכנס כמחליף לא הצליח להטביע את חותמו, ובתום העונה שוחרר מהקבוצה.

לאחר שעזב את ישראל שיחק בקבוצות נוספות בתוניסיה, ובשנת 2012 חתם בקבוצת אסטרה ג'יורג'יו מליגת העל הרומנית. בתחילת 2015 חתם בקבוצת אל-שעלה הסעודית ובקיץ אותה שנה שוחרר ממנה.

==קישורים חיצוניים==

* [http://maccabi-haifafc.walla.co.il/ts.cgi?tsscript=player&id=4303 עמוד השחקן] באתר הרשמי של מכבי חיפה

== הערות שוליים ==

קטגוריה:כדורגלנים גנאים
קטגוריה:חלוצי כדורגל גנאים
קטגוריה:כדורגלני הארט אוף ליונס
קטגוריה:כדורגלני אטואל דו סאהל
קטגוריה:כדורגלני מכבי חיפה
קטגוריה:כדורגלני אסטרה ג'יורג'יו
קטגוריה:כדורגלנים זרים בישראל
קטגוריה:ספורטאים גנאים בישראל
קטגוריה:ספורטאים זרים בלוב
קטגוריה:ספורטאים גנאים ברומניה
קטגוריה:ספורטאים גנאים בערב הסעודית
קטגוריה:ספורטאים גנאים בקפריסין
קטגוריה:ספורטאים גנאים בהודו
קטגוריה:גנאים שנולדו ב-1989